钦定古今图书集成/明伦汇编/闺媛典/第330卷 > 王经母
## 钦定古今图书集成/明伦汇编/闺媛典/第330卷 > 王经母

按《三国魏志夏侯元传》：经甘露中为尚书，坐高贵乡
公事诛。始经为郡守，经母谓经曰：“汝田家子，今仕至
二千石，物太过不祥，可以止矣。”经不能从，历二州刺
史，司隶校尉，终以致败。〈注〉《世语》曰：经字彦伟，初为江
夏太守。大将军曹爽附绢二十匹，令交市于吴。经不
发书，弃官归。母问归状，经以实对。母以经典兵马而
擅去对送，吏杖经五十，爽闻，不复罪。经为司隶校尉，
辟河内向雄为都官从事。王业之出，不申经竟以及
难。经刑于东市。雄哭之，感动一市，刑及经母。雍州故
吏皇甫安以家财收葬焉。

按《汉晋春秋》，王经被收辞母，母颜色不变，笑而应曰：
“人谁不死？往所以不止汝者，恐不得其所也。以此并
命，何恨之有哉！”晋武帝太始元年诏曰：“故尚书王经，
虽身陷法辟，然守志可嘉。门户堙没，意常愍之。其赐
经孙郎中。”